Шагыйрәнең күңел җәүһәрләре

	Май ахырында Гали авылының Мәдәният йортында җирле шагыйрә Саимә апа Морзаханованың “Күңел җәүһәрләре” исемле яңа китабын тәкъдим итү кичәсе узды. Бу аның өченче китабы инде. Беренчесе - “Туган ягым, туган авылым” дип аталганы, җирле эшкуар Расих Латыйповның матди ярдәме белән 2008 елда дөнья күргән иде. Ике елдан соң Саимә апаның  “Яшә, Гали авылым!” дип аталган китабы (анысы инде хөкүмәт бүлеп биргән акчага) басылды. Һәм менә - тагын бер иҗат җимеше.	 Авыл җирлеге башлыгы Идрис Муллабаев бу уңайдан иҗат кичәсе оештырырга тәкъдим итте. Мәдәният йорты хезмәткәрләре Равил Манашев, Алия Әхмәтова, китапханәче Фәимә Зарипова һәм Роза Моратова эчтәлекле сценарий әзерләгәннәр иде, ә Наилә Кыяметдинова матур итеп кичәне алып барды.  Бәйрәмгә Саимә апаның иҗатын сөюче каләмдәшләре, авылдашлары, туганнары һәм дуслары җыелган иде. Ерак юлны якын итеп, Чаллы шәһәреннән авылдашыбыз, язучы Гәбделхәким Насыйровның  (Хәким Галидән) кайтуы зур бүләк булды. “Бердәмлек” газетасы фотокорреспонденты Хәмзә Мортазин, Камышлы район газетасы хәбәрчесе, язучы Фәния Кәримова, Балыклы авылы шагыйре Рәшит Фәрдиев, җырчылар Руфия Кәлимҗанова (чыгышы белән Гали авылыннан) һәм Әлфия Рөстәмова шулай ук бәйрәмдә көтелгән кунак булдылар.  
	Кәүсәр ШӘЙХЕТДИНОВА, Гали авылы, Похвистнево районы, Хәмзә МОРТАЗИН фотосы	
Бердәмлек

	№ --- | 24.06.2016	


